28 गांवों में एक भी बैंक नहीं, 8 कियोस्क पर निर्भर 60 हजार लोग
अट्ठाइसा क्षेत्र के नाम से जाने वाले मानपुर सर्कल के 28 गांव की करीब 60 हजार आबादी को बैंकिंग सुविधा का अभाव खटक रहा है। राजस्व मुख्यालय मानपुर से 32 किलोमीटर दायरे में एक भी राष्ट्रीयकृत बैंक और एटीएम नहीं है। बैंकिंग सेवा के नाम पर क्षेत्रवासी 8 कियोस्क पर निर्भर हैं। आपसी लेन-देन सहित विभिन्न सरकारी योजनाओं में किसान, मजदूर, दुकानदार और सरकारी कर्मचारियों को जमा निकासी के लिए श्योपुर जिला मुख्यालय जाना पड़ता है।हर वर्ग के लोगों की बढ़ती समस्या को देखते हुए जनप्रतिनिधि व नागरिकों ने एक सामूहिक मांगपत्र स्टेट बैंक ऑफ इंडिया के रीजनल मैनेजर को भेजकर मानपुर में बैंक शाखा खोलने की तत्काल दरकार बताई है।
क्षेत्र की आर्थिक गतिविधियों के केंद्र मानपुर कस्बे में कृषि उपज मंडी संचालित है। शासन द्वारा प्राथमिक स्वास्थ्य केंद्र भी खुलने जा रहा है। हायर सेकंडरी स्कूल सहित विभिन्न विभागों के कर्मचारी पदस्थ हैं लेकिन इन 28 गांवों के बीच एक भी एटीएम नहीं हैं जबकि वर्तमान में तमाम सरकारी योजना का पैसा हितग्राही को चेक के जरिए मिलता है।इसके अलावा समर्थन मूल्य पर गेहूं आदि बेचने वाले किसानों को उपज का भुगतान सीधा बैंक खाते में करने की व्यवस्था लागू है। रसोई गैस सिलेंडर की सब्सिडी भी उपभोक्ता के बैंक खाते में ट्रांसफर की जा रही है। ऐसे में मानपुर क्षेत्र के 28 गांवों के लोगों को नकदी निकासी के लिए 32 किलोमीटर दूर श्योपुर जाने के सिवाय कोई विकल्प नहीं हैं। नकदी निकासी के लिए श्योपुर आने-जाने में एक दिन का समय जाया होने के साथ ही एक व्यक्ति को किराए खर्चे में 200 रुपए की चपत लगती है।
कियोस्क का सालाना कारोबार 5 करोड़
मानपुर व इसके आसपास बसे 28 गांवों में वर्तमान में आठ कियोस्क मानपुर, जैनी, जवासा, दांतरदा, जावदेश्वर, धीरोली, बगदिया एवं खिरखिरी में संचालित हैं। इन कियोस्क से करीब 15 हजार खाताधारक जुड़े हैं। सभी आठ कियोस्क के जरिए पांच करोड़ रुपए से ज्यादा सालाना कारोबार होता है। कियोस्क सेंटर पर दिनभर ग्राहकों का जमावड़ा दिखाई देता है। छोटी सी दुकान में संचालित कियोस्क सेंटर पर छाया-पानी और बैठने की सुविधा नहीं है। कियोस्क संचालक द्वारा भोलेभाले ग्रामीणों से बैंकिंग सेवा और कमीशन के तौर पर मनमानी राशि वसूलने की शिकायत बनी रहती है।
बैंक के साथ एटीएम की सख्त दरकार
स्टेट बैंक ऑफ इंडिया के रीजनल मैनेजर को प्रेषित मांगपत्र मेंं बताया गया है कि मानपुर मेंं बैंक शाखा की स्थापना के साथ ही एटीएम सुविधा उपलब्ध कराने की जरूरत है। इससे क्षेत्र की आबादी को प्रत्यक्ष फायदा मिलेगा। मांग करने वालों में सरपंच रामदुलारी त्यागी, पूर्व सरपंच अशोक त्यागी, डॉ. ओमप्रकाश पाराशर, भानुप्रकाश शर्मा, डॉ. मंजूर अली अल्वी, दिनेश गुप्ता, अनवर हुसैन, चतुर्भुज शर्मा, महेंद्र गुप्ता,रामसिंह गुर्जर, गफूर खां पठान, शिवसिंह भारद्वाज, आदि शामिल हैं।
मानपुर में नकदी जमा व निकासी के लिए कियोस्क पर निर्भर हैं 28 गांव के लोग।
hin_Deva hin_Deva hin_Deva hin_Deva hin_Deva hin_Deva awa_Deva hin_Deva